Up-364/00
Natisni
Opravilna št.:
Up-364/00
Datum odločitve:
28. 2. 2002
Objavljeno:
OdlUS XI, 112
ECLI:
ECLI:SI:USRS:2002:Up.364.00
Akt:
Ustavna pritožba A. A. zoper sklep Višjega sodišča v Mariboru št. Cp 726/00 z dne 4. 7. 2000 v zvezi s sklepom Okrajnega sodišča v Mariboru št. I 99/00166 z dne 8. 12. 1999
Izrek:
Ustavna pritožba A. A. zoper sklep Višjega sodišča v Mariboru št. Cp 726/00 z dne 4. 7. 2000 v zvezi s sklepom Okrajnega sodišča v Mariboru št. I 99/00166 z dne 8. 12. 1999 se zavrže.
Evidenčni stavek:
Ker je pritožnik izgubil pravni interes, je Ustavno sodišče njegovo ustavno pritožbo zavrglo.
Geslo:
Ustavna pritožba, pravni interes.
Pravna podlaga:
Zakon o Ustavnem sodišču (ZUstS), 1. odst. 50., 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
20. 10. 2000
Vrsta odločitve:
sklep
Vrsta rešitve:
zavrženje
Dokument:
US21238
Dokument v PDF obliki:
Up-364-00.pdf
116 KB
Prenesite datoteko
Up-364/00-13
28. 2. 2002
S K L E P
Ustavno sodišče je v postopku odločanja o ustavni pritožbi A. A. iz Ž., ki ga zastopa B. B., odvetnik v Z., na seji dne 28. februarja 2002
s k l e n i l o :
Ustavna pritožba A. A. zoper sklep Višjega sodišča v Mariboru št. Cp 726/00 z dne 4. 7. 2000 v zvezi s sklepom Okrajnega sodišča v Mariboru št. I 99/00166 z dne 8. 12. 1999 se zavrže.
O b r a z l o ž i t e v
1. Sodišče prve stopnje je v izvršilnem postopku zavrnilo predlog ustavnega pritožnika za odlog izvršbe, ker je menilo, da pritožnik ni uspel dokazati, da bi z izvršbo pretrpel znatnejšo škodo. Iz istega razloga je sodišče druge stopnje pritožbo zavrnilo kot neutemeljeno. Pritožnik v ustavni pritožbi navaja, da zaradi izvršbe njegova družina ostaja brez sredstev za življenje, saj z zajamčeno plačo niti sam ne more preživeti.
Zato meni, da sta mu sodišči s stališčem, da zajamčena plača zagotavlja, da ne bo pretrpel znatnejše škode, kršili načelo enakosti pred zakonom (drugi odstavek 14. člena Ustave) in s tem pravico do enakega varstva pravic (22. člen Ustave).
2. Senat Ustavnega sodišča je s sklepom št. Up-364/00 z dne 12. 7. 2001 ustavno pritožbo sprejel v obravnavo. V skladu z določbama 6. in 56. člena Zakona o Ustavnem sodišču (Uradni list RS, št. 15/94 - v nadaljevanju ZUstS) je bila ustavna pritožba vročena Višjemu sodišču v Mariboru in upniku v izvršilnem postopku, ki na navedbe v ustavni pritožbi nista odgovorila.
3. Po sprejetju ustavne pritožbe je Ustavno sodišče Okrajno sodišče v Mariboru, ki je vodilo izvršbo, zaprosilo za podatek, ali je bila izvršba že v celoti opravljena, oziroma za podatek, kolikšen znesek je bil pritožniku dejansko zarubljen in koliko znaša njegova plača, če je izvršba še v teku. Okrajno sodišče je sporočilo, da je bila izvršba s sklepom št. IV I 99/00166 z dne 22. 1. 2002 zaradi delnega umika predloga za izvršbo v celoti ustavljena.
4. Z ustavitvijo izvršilnega postopka je nevarnost kršitve pritožnikovih človekovih pravic prenehala, s čimer je pritožnik izgubil pravni interes za nadaljevanje postopka z ustavno pritožbo. Ker ustavni pritožnik nima več pravnega interesa, je Ustavno sodišče njegovo pritožbo zavrglo. V zvezi z morebitnim očitkom kršitve človekovih pravic zaradi v izvršbi zarubljenih denarnih sredstev pred ustavitvijo postopka pa bo moral pritožnik pred vložitvijo ustavne pritožbe izčrpati redna pravna sredstva (zlasti v okviru instituta nasprotne izvršbe).
5. Ustavno sodišče je sprejelo ta sklep na podlagi prvega odstavka 55. člena v zvezi s prvim odstavkom 50. člena ZUstS v sestavi: predsednica dr. Dragica Wedam - Lukić ter sodnica in sodniki dr. Janez Čebulj, Lojze Janko, dr. Ciril Ribičič, dr. Mirjam Škrk in Franc Testen. Sklep je sprejelo soglasno.
P r e d s e d n i c a
dr. Dragica Wedam - Lukić